ananddey/assamese-wiki-corpus huggingface dataset:
সঞ্জীৱ সভাপণ্ডিত

সঞ্জীৱ সভাপণ্ডিত অসমীয়া চলচ্চিত্ৰৰ এজন পৰিচালক আৰু অভিনেতা। ১৯৫৭ চনত তেওঁৰ জন্ম হয়। তেওঁ মেকানিকেল ইঞ্জিনিয়াৰিং বিষয়ৰ উপৰিও এম.বি.এ. বিষয়তো শিক্ষাগ্ৰহণ কৰিছিল। গুৱাহাটীৰ অসম অভিযান্ত্ৰিক মহাবিদ্যালয়ত পাঁচ বছৰ অধ্যাপকৰ পদত থকাৰ অন্তত তেওঁ অসম চৰকাৰৰ উদ্যোগত সমবায় খণ্ডত ৰঙিয়াৰ ওচৰৰ তুলসীবাৰীত গঢ় লৈ উঠা উত্তৰ-পূৰ্বাঞ্চলৰ সৰ্ববৃহৎ বস্ত্ৰ্ উদ্যোগ অসম পলিয়েষ্টাৰ মিল লিমিটে়ডৰ (APOL) সৈতে জড়িত হৈ পৰে। ২০০২ চনলৈ তেওঁ এপ’লৰ সঞ্চালক হৈ থাকে। ১৯৯৪ চনত গুৱাহাটীৰ নুনমাটিত অসমীয়া মাধ্যমৰ বেচৰকাৰী অসম জাতীয় বিদ্যালয় নামেৰে এখন বিদ্যালয় গঢ় লৈ উঠে। এই বিদ্যালয় গঢ় দিয়া অন্যতম ব্যক্তি আছিল সঞ্জীৱ সভাপণ্ডিত।

সভাপণ্ডিতে ছাগলী পৰিবহণৰ বাবে এটা অভিনৱ পদ্ধতিৰ উদভাৱন কৰিছিল, যিটো আছিল এক মানৱীয় ব্যৱস্থা। তেওঁ এজন লেখকো। শ্ৰেষ্ঠ অসমীয়া ছবিৰ ৪৬তম ৰাষ্ট্ৰীয় চলচ্চিত্ৰ বঁটা প্ৰাপক, জাহ্নু বৰুৱা পৰিচালিত কুশল (২০০১) ছবিত সভাপণ্ডিতে নাম-ভূমিকাত অভিনয় কৰিছিল।

তথ্য উৎস

বাহ্যিক সংযোগ

শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:অসমীয়া চলচ্চিত্ৰৰ অভিনেতা
শ্ৰেণী:জীৱিত ব্যক্তি
বীৰবাহা হান্সদা

বীৰবাহা হান্সদা এগৰাকী ভাৰতীয় ৰাজনীতিবিদ আৰু প্ৰাক্তন অভিনেত্ৰী যি বৰ্তমান আত্মসহায়ক গোট আৰু আত্মনিয়োগৰ কেবিনেট মন্ত্ৰী আৰু পশ্চিম বংগ চৰকাৰৰ বন আৰু গ্ৰাহক পৰিক্ৰমাৰ ৰাজ্যিক মন্ত্ৰী হিচাপে কাৰ্যনিৰ্বাহ কৰি আছে। তেওঁ পশ্চিম বংগ চৰকাৰৰ বন ৰাজ্য মন্ত্ৰী আৰু গ্ৰাহক পৰিক্ৰমা বিভাগৰ ৰাজ্যিক মন্ত্ৰী আৰু ঝাৰগ্ৰাম সমষ্টিৰ বিধানসভাৰ সদস্য।এগৰাকী অভিনেত্ৰী হিচাপে হান্সদাই প্ৰধানকৈ চাঁওতালি ভাষাৰ ছবিত অভিনয় কৰাৰ লগতে বাংলা আৰু হিন্দী ভাষাৰ কেইখনমান ছবিত অভিনয় কৰিছে।

প্ৰাথমিক জীৱন

হান্সদাই ভাৰতৰ পশ্চিম বংগ ৰাজ্যৰ আংকৰো গাঁৱৰ এটা চাঁওতাল পৰিয়ালত জন্মগ্ৰহণ কৰিছিল। তেওঁৰ পিতৃ প্ৰয়াত নৰেন হান্সদা ঝাৰখণ্ড পাৰ্টিৰ (নৰেন) প্ৰতিষ্ঠাপক আছিল। তেওঁৰ পিতৃ আৰু মাতৃ চুনীবালা হান্সদা পশ্চিম বংগ বিধানসভা সমষ্টিৰ সদস্য আছিল। হান্সদাই নিৰ্বাচনত অংশগ্ৰহণ কৰিছিল।

তেওঁ ঘাটশিলা মহাবিদ্যালয়ৰ পৰা উচ্চতৰ মাধ্যমিক শিক্ষা সমাপ্ত কৰি, কলিকতা বিশ্ববিদ্যালয়ৰ পৰা স্নাতক ডিগ্ৰী লাভ কৰিছিল। হান্সদাই সৰুৰে পৰাই অভিনয় কৰিবলৈ আৰম্ভ কৰিছিল।

কৰ্মজীৱন

অভিনেত্ৰী আৰু প্ৰযোজক প্ৰেম মাৰ্ডিৰ সৈতে হান্সদাই কাম কৰিবলৈ আৰম্ভ কৰিছিল। তেওঁ অভিনয় কৰা ২০০৮ চনৰ প্ৰথমখন চলচ্চিত্ৰ আছিল আদো আলোম আছো আ'। অভিনয়ৰ জৰিয়তে তেওঁ প্ৰশংসা লাভ কৰিছিল। আন আন ছবিসমূহৰ ভিতৰত আছে 'আচ্ছা থিক গিয়া, আছ তানহে এনা আমৰে, আমগে শাৰী দুলাৰিয়া (২০১২), টোডে সুতম (২০১৩), জুপুৰ জুলি, আলম ৰেজিনিয়া সকম সিন্দুৰ (২০১৩), জৱাই ওৰা বংগাই চাপাল কিডিং (২০১৪), মলং আৰু ফুলমনি। তেওঁ কেইবাটাও গীত আৰু মিউজিক ভিডিঅ’ত কাম কৰি আহিছে। যেনেঃ ‘এ না মচলা বাহা’ (২০১৪), ‘এ ডোগৰ না’ (২০১৪), ‘চাগ চো চান্দো’ (২০১৪) আৰু ‘গৰম শাড়ী শাড়ী’। ২০২১ চনৰ পশ্চিম বংগ বিধানসভাৰ নিৰ্বাচনত ঝাৰগ্ৰাম (বিধান সভা সমষ্টি)ৰ পৰা এআইটিচিৰ প্ৰাৰ্থী হিচাপে হান্সদাই জয়লাভ কৰিছিল।

বঁটাসমূহ

২০০৮ চনৰ পৰা ২০১২ চনলৈ চাঁওতালি ফিল্মফেয়াৰ বঁটা লাভ কৰিছিল।

RASCA বঁটা।

শেহতীয়াকৈ তেওঁৰ ছবি ফুলমনিয়ে দিল্লী আন্তঃৰাষ্ট্ৰীয় চলচ্চিত্ৰ প্ৰতিযোগিতা, ২০১৮ত ১২২ নম্বৰ স্থান লাভ কৰিছিল।

পশ্চিম বংগৰ মুখ্যমন্ত্ৰী মমতা বেনাৰ্জীৰ পৰা অভ্যৰ্থনা প্ৰাপক (২০১৯)

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:পশ্চিম বংগৰ ৰাজ্যিক কেবিনেট মন্ত্ৰীসকল
শ্ৰেণী:পশ্চিম বংগৰ ৰাজনীতিত মহিলা
শ্ৰেণী:চাঁওতালি ব্যক্তি
শ্ৰেণী:পশ্চিমবংগ তৃণমূল কংগ্ৰেছৰ ৰাজনীতিবিদ
শ্ৰেণী:ঝাৰগ্ৰাম জিলাৰ লোক
শ্ৰেণী:ঝাৰখণ্ড পাৰ্টিৰ (নৰেন) ৰাজনীতিবিদ
শ্ৰেণী:পশ্চিম বংগৰ বিধায়কৰ ২০২১-২০২৬
জেক-অ'-লেণ্টাৰ্ণ

জেক-অ'-লেণ্টাৰ্ণ হৈছে পাচলিত খোদিত একপ্ৰকাৰৰ বন্তি, সাধাৰণতে ৰঙালাউ বা শিপাযুক্ত পাচলি যেনে ৰুটবাগা বা চালগোমৰ পৰা তৈয়াৰ কৰা হয়। জেক-অ’-লেণ্টাৰ্ণ হেল’ৱিন উৎসৱৰ সৈতে জড়িত। ইয়াৰ নামটো জলাশয় আদিৰ ওপৰত জিলিকি থকা ধনগুলৈৰ দৰে অদ্ভুত পোহৰৰ টিপটিপিয়া পৰিঘটনাৰ পৰা আহিছে, যাক জেক-অ’-লেণ্টাৰ্ণ বুলি কোৱা হয়। আইৰিছ কিংবদন্তি ষ্টিংগি জেকৰ সৈতেও এই নামটোৰ সম্পৰ্ক আছে বুলি ধাৰণা কৰা হৈছে। এই মদ্যপায়ী ব্যক্তিজনে চয়তানৰ সৈতে দৰদাম কৰি নিজৰ পথ পোহৰ কৰিবলৈ মাত্ৰ ফুটা টাৰ্নিপ এটা লৈ ঘূৰি ফুৰে।

অভিধা

ইংৰাজী লোককথাত উইল-অ'-দ্য-উইস্প নামেৰে জনাজাত দৃশ্যগত পৰিঘটনা ইগনিছ ফেটুছ (মুৰ্খৰ জুই) বৰ্ণনা কৰিবলৈ jack-o'-lantern শব্দটো ব্যৱহাৰ কৰা হৈছিল। বিশেষকৈ পূব ইংলেণ্ডত ১৬৬০ চনৰ পৰাই এই অভিধাটোৰ ব্যৱহাৰ হয়। অক্সফৰ্ড ইংৰাজী অভিধানত (OED) ব্ৰিটেইনত এই শব্দটোৰ ব্যৱহাৰ ১৬৫৮ চনৰ পৰা ইগনিছ ফেটুছৰ উল্লেখত আৰু ১৬৬৩ চনৰ পৰা ১৭০৪ চনলৈকে চাকি লৈ ফুৰা মানুহ বা নৈশ চকীদাৰৰ কথা উল্লেখ কৰা হৈছে। টাৰ্নিপ বা কুমলীয়া ৰঙালাউত খোদিত বন্তিক বুজাবলৈ এই শব্দটো কেতিয়া ব্যৱহাৰ কৰা হৈছিল সেই সম্পৰ্কত অ'ইডিয়ে ১৮৩৭ চন বুলি উল্লেখ কৰিছে।

ইতিহাস

বিশ্বাস কৰা হয় যে হ্যালোইনৰ সময়ত জেক-অ’-লেণ্টেন নিৰ্মাণৰ প্ৰথা আয়াৰলেণ্ড আৰু ব্ৰিটেইনৰ পৰা আৰম্ভ হৈছিল। ১৯ শতিকাত আয়াৰলেণ্ড, ৱেলছ আৰু স্কটিছ হাইলেণ্ডৰ কিছু অংশত হ্যালোইনৰ দিনা "বন্তি হিচাপে কাম কৰিবলৈ ফুটা কৰা আৰু প্ৰায়ে বিচিত্ৰ মুখ খোদিত কৰা টাৰ্নিপ বা মেংগেল ৱুৰ্জেল" ব্যৱহাৰ কৰা হৈছিল। গেইলিক ভাষী অঞ্চলত হ্যালোইনো ছামহাইনৰ উৎসৱ বুলি ধৰা হৈছিল আৰু এই সময়চোৱা অতিপ্ৰাকৃতিক সত্তাই (Aos Sí) পৃথিৱীত ভ্ৰমিফুৰাৰ সময় হিচাপে গণ্য কৰা হৈছিল। ৱেলছত এনে নিশাবোৰক Ysbrydnosau (আত্মাৰ ৰাতি) বুলি জনা গৈছিল। ১৯ শতিকাৰ সময়ছোৱাত ইংলেণ্ডৰ ছামাৰচেটত হ্যালোইনৰ সময়তো জেক-অ'-লেণ্টেন নিৰ্মাণ কৰা হৈছিল। হ্যালোইনত অংশগ্ৰহণ কৰাসকলে মানুহক ভয় খুৱাবলৈ এই বন্তিবিধ ব্যৱহাৰ কৰিছিল, নতুবা ক্ষতিকাৰক আত্মাক ঘৰৰ বাহিৰত ৰাখিবলৈ খিৰিকীৰ কাষত স্থাপন কৰিছিল। ইয়াৰোপৰি ধাৰণা কৰা হয় যে জেক-অ'-লেণ্টাৰনে প্ৰথমে পাৰ্গেটৰীত খ্ৰীষ্টান আত্মাক প্ৰতিনিধিত্ব কৰিছিল। হ্যালোইন হৈছে অল চেণ্টছ ডে (১ নৱেম্বৰ)/অল ছ'লছ ডে (২ নৱেম্বৰ)ৰ প্ৰাকক্ষণৰ উৎসৱ হোৱাবাবে এনে ধাৰণা এটা গঢ়লৈ উঠিছিল।

লোককথা

জেক-অ'-লেণ্টেনৰ কাহিনীৰ ভিন্ন ৰূপত প্ৰচলিত আৰু ইটালী, নৰৱে, স্পেইন, ছুইডেন আৰু পশ্চিম ইউৰোপৰ উইল-অ'-দ্য-উইস্প কাহিনীৰ সৈতে এই কাহিনীৰ মিল আছে। চুইজাৰলেণ্ডত শিশুসকলে জেক অ' দ্য বাউল নামৰ পৌৰাণিক হাউচ স্পিৰিটৰ বাবে গাখীৰ বা ক্ৰীমৰ বাটি ৰাখিছিল। ১৮ শতিকাৰ মাজভাগৰ এটা পুৰণি আইৰিছ লোককথাত ষ্টিংগি জেকৰ কথা কোৱা হৈছে। এইজন এজন এলেহুৱা অথচ চতুৰ লোহাৰ মিস্ত্ৰী আছিল। তেওঁ ক্ৰুচ ব্যৱহাৰ কৰি চয়তানক ফান্দত পেলায়। এটা কাহিনীৰ ব্যাখ্যা অনুসৰি এবাৰ জেকে চয়তানৰে সমুখা-সমুখি হৈ বুদ্ধিকৰি চয়তানক আপেল গছত উঠাইছিল আৰু দ্ৰুতগতিত ডালৰ চাৰিওফালে ক্ৰছ ৰাখিছিল বা বাকলিত ক্ৰছ খোদিত কৰিছিল, যাতে চয়তান আপেল গছৰপৰা নামি আহিব নোৱাৰে।

তথ্যসূত্ৰ

শ্ৰেণী:লোকবিশ্বাস
ডগ্গুবতী পুৰন্দেশ্বৰী

ডগ্গুবাটি পুৰন্দেশ্বৰী (,জন্ম ২২ এপ্ৰিল ১৯৫৯) অন্ধ্ৰ প্ৰদেশ ৰাজ্যৰ এগৰাকী ভাৰতীয় ৰাজনীতিবিদ। তেওঁ অন্ধ্ৰ প্ৰদেশৰ ভাৰতীয় জনতা পাৰ্টিৰ সভানেত্ৰী।সম্প্ৰতি ৰাজহমুন্দ্ৰী লোকসভা সমষ্টিক প্ৰতিনিধিত্ব কৰি লোকসভাৰ সংসদ সদস্য হিচাপে কাৰ্যনিৰ্বাহ কৰি আছে।

প্ৰাথমিক জীৱন আৰু শিক্ষা

১৯৫৯ চনৰ ২২ এপ্ৰিলত এন টি ৰামা ৰাও আৰু বাসৱতৰকমৰ ঘৰত তেওঁ জন্মগ্ৰহণ কৰিছিল। চেন্নাইৰ চাৰ্চ পাৰ্কৰ ছেক্ৰেড হাৰ্ট মেট্ৰিক উচ্চতৰ মাধ্যমিক বিদ্যালয়ৰ পৰা তেওঁ স্কুলীয়া শিক্ষা গ্ৰহণ কৰিছিল। ডগ্গুবতীৰ ৭ জন ভাতৃ আৰু ৩ গৰাকী ভগ্নী আছে। ১৯৭৯ চনত দক্ষিণ ইণ্ডিয়ান এডুকেচনেল ট্ৰাষ্ট আৰু ৱমেন কলেজ (চেন্নাই) (বছিৰ আহমেদ ছাইদ কলেজ ফৰ ৱমেন)ৰ পৰা সাহিত্যত কলা শাখাত তেওঁ স্নাতক ডিগ্ৰী লাভ কৰে, আৰু তাৰ পিছত ১৯৯৬ চনত ভাৰতীয় ৰত্নবিজ্ঞান প্ৰতিষ্ঠানত ৰত্নবিজ্ঞানত ডিপ্লমা লাভ কৰে। ১৯৭৯ চনৰ ৯ মে'ত তেওঁৰ ভেংকটেশ্বৰ ৰাওৰ সৈতে বিবাহ হয়৷ তেওঁলোকৰ এগৰাকী কন্যা নিবেদিতা আৰু পুত্ৰ হিতেশ চেঞ্চুৰাম আছে।.

ৰাজনৈতিক জীৱন

পুৰন্দেশ্বৰী ২০২৩ চনৰ পৰা অন্ধ্ৰ প্ৰদেশৰ ভাৰতীয় জনতা পাৰ্টিৰ ৰাজ্যিক সভাপতি।২০০৯ চনত তেওঁ মানৱ সম্পদ উন্নয়ন মন্ত্ৰালয়ত ৰাজ্যিক মন্ত্ৰী আৰু ২০১২ চনত বাণিজ্য আৰু উদ্যোগ মন্ত্ৰালয়ত এম অ' এছ হিচাপে কাৰ্যনিৰ্বাহ কৰিছিল।

১৫ সংখ্যক লোকসভাত ভাৰতীয় জাতীয় কংগ্ৰেছৰ সংসদ সদস্য হিচাপে তেওঁ অন্ধ্ৰ প্ৰদেশৰ বিশাখাপট্টনম সমষ্টিক প্ৰতিনিধিত্ব কৰিছিল। ইয়াৰ পূৰ্বে তেওঁ ভাৰতীয় জাতীয় কংগ্ৰেছৰ পৰা চতুৰ্দশ লোকসভাত বাপাটলা সমষ্টিক প্ৰতিনিধিত্ব কৰিছিল। ভাৰতীয় জাতীয় কংগ্ৰেছৰ পৰা পদত্যাগ কৰাৰ পিছত ২০১৪ চনৰ ৭ মাৰ্চত তেওঁ ভাৰতীয় জনতা পাৰ্টিত যোগদান কৰে, যিটো তেতিয়াৰ সংযুক্ত প্ৰগতিশীল মিত্ৰজোঁট চৰকাৰৰ অনুকূল অন্ধ্ৰ প্ৰদেশৰ বিভাজনৰ বিৰুদ্ধে প্ৰতিবাদৰ চিন স্বৰূপে।

২০১৪ চনত পুৰন্দৰেশ্বৰীয়ে ৰাজমপেটৰ পৰা বিজেপিৰ টিকটত লোকসভা নিৰ্বাচনত যুঁজি পৰাস্ত হয়।তেওঁক বিজেপি মহিলা মৰ্চাৰ প্ৰভাৰী হিচাপে নিযুক্তি দিয়া হয়। ২০২৩ চনৰ ৪ জুলাইত তেওঁক অন্ধ্ৰপ্ৰদেশৰ ভাৰতীয় জনতা পাৰ্টিৰ সভানেত্ৰী হিচাপে নিযুক্তি দিয়া হয়।.

২০২৪ চনৰ ভাৰতীয় সাধাৰণ নিৰ্বাচনত ৰাজহমুন্দ্ৰী লোকসভা সমষ্টিৰ পৰা সংসদৰ সদস্য হিচাপে নিৰ্বাচিত হৈছে।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
শ্ৰেণী:ভাৰতৰ কেন্দ্ৰীয় মন্ত্ৰী
শ্ৰেণী:ভাৰতৰ নাৰী
শ্ৰেণী:জীৱিত ব্যক্তি
শ্ৰেণী:তামিলনাডুৰ ব্যক্তি
শ্ৰেণী:ৰাজনৈতিক ক্ষেত্ৰত নাৰী
অষ্টবক্ৰ গীতা

অষ্টবক্ৰ গীতা বা অষ্টবক্ৰৰ গীতা অষ্টবক্ৰ ঋষি আৰু মিথিলাৰ ৰজা জনকৰ সংলাপৰ ৰূপত এক ধ্ৰুপদী অদ্বৈত বেদান্ত গ্ৰন্থ।

সময়

ৰাধাকমল মুখাৰ্জী, এজন ভাৰতৰ সমাজ বিজ্ঞানী, তেওঁ এই গ্ৰন্থখন হিন্দু শাস্ত্ৰ ভাগৱত গ্ৰন্থখনৰ ঠিক পিছৰ সময়ৰ বুলি নিৰ্ধাৰণ কৰিছিল
(মুখাৰ্জীৰ মতে খ্ৰীষ্টপূৰ্ব ৬০০ সাধাৰণতে খ্ৰীষ্টপূৰ্ব ২য় শতিকা বুলি কোৱা হয়), অনুমাণিক ৫০০–৪০০ খ্ৰীষ্টপূৰ্ব। এডিনবাৰ্গ বিশ্ববিদ্যালয়ৰ সংস্কৃতৰ এমেৰিটাছ অধ্যাপক জে এল ব্ৰকিংটনে অষ্টবক্ৰ গীতাখন হয় খ্ৰীষ্টীয় অষ্টম শতিকাত আদি শংকৰৰ অনুগামীয়ে লিখা বুলি ধৰি লৈছে, নহয় চতুৰ্দশ শতিকাত শংকৰৰ শিক্ষাৰ পুনৰুত্থানৰ সময়ত লিখা বুলি ধৰি লৈছে। শ্ৰী স্বামী শান্তনন্দ পুৰীয়ে মত প্ৰকাশ কৰিছে যে যিহেতু এই গ্ৰন্থখনত গৌড়পদে মণ্ডুক্য কাৰিকত পিছলৈ গৌড়পদে বিকশিত কৰা অসৃষ্টি তত্ত্বৰ বীজ আছে, গতিকে এই গ্ৰন্থখন গৌড়পদৰ (খ্ৰীষ্টপূৰ্ব ষষ্ঠ শতিকা) আৰু সেয়েহে শংকৰৰ আগৰ সময়ৰপৰা আহিছে।

অষ্টবক্ৰৰ চিনাক্তকৰণ

অষ্টবক্ৰ সম্ভৱতঃ মহাভাৰতত উল্লেখ কৰা একে নামৰ পৱিত্ৰ ঋষিৰ সৈতে একে যদিও কোনো গ্ৰন্থতে এই সম্পৰ্ক স্পষ্টভাৱে উল্লেখ কৰা হোৱা নাই। মুখাৰ্জীয়ে বৃহদাৰণ্যক উপনিষদত সীতাৰ পিতৃ জনক আৰু যাজ্ঞবল্ক্য ঋষিৰ শিষ্য বুলি চিনাক্ত কৰিছে। জনকক বেদত সিদ্ধি লাভ কৰা ৰজা হিচাপেও চিত্ৰিত কৰা হৈছে।

বিষয়-বস্তু

অষ্টবক্ৰ গীতা হৈছে অষ্টবক্ৰ আৰু জনকৰ মাজত আত্ম/আত্মাৰ প্ৰকৃতি, বাস্তৱ আৰু বন্ধনৰ ওপৰত কৰা এক কথোপকথন। ইয়াত অদ্বৈতবাদী দৰ্শনৰ আমূল সংস্কৰণ আগবঢ়োৱা হৈছে। গীতাই বাহ্যিক জগতৰ সম্পূৰ্ণ অবাস্তৱতা আৰু অস্তিত্বৰ নিৰপেক্ষ একতাৰ ওপৰত জোৰ দিয়ে। ইয়াত কোনো নৈতিকতা বা কৰ্তব্যৰ কথা উল্লেখ কৰা হোৱা নাই, আৰু সেয়েহে ধাৰাভাষ্যকাৰসকলে ইয়াক ‘ঈশ্বৰহীন’ বুলি ভাবে। ইয়াৰ উপৰি ই নাম আৰু ৰূপক অবাস্তৱ আৰু অজ্ঞানৰ চিন বুলি উলাই কৰে।

জনক আৰু অষ্টবক্ৰৰ মাজত অষ্টবক্ৰৰ বেঁকা শৰীৰৰ বিকৃতি সম্পৰ্কীয় কথা-বতৰাত অষ্টবক্ৰই বুজাইছে যে যিদৰে মন্দিৰৰ আকৃতি যেনেকুৱাই হওক সি তাৰ আকাৰৰ ওপৰত কোনো প্ৰভাৱ নেপেলায়, তেওঁৰ নিজৰ শৰীৰৰ আকৃতিয়ে তেওঁক (বা আত্মাক) প্ৰভাবিত নকৰে। অজ্ঞান মানুহৰ দৃষ্টি নাম আৰু ৰূপেৰে আবৃত, কিন্তু জ্ঞানী মানুহে কেৱল আত্মাকহে দেখে:

গ্ৰন্থখনত মুঠ ১৫টা অধ্যায় আছে।

১- সাক্ষী - সৰ্বব্যাপী সাক্ষী হিচাপে আত্মাৰ দৃষ্টিভংগী
২- আশ্চৰ্যম্ - প্ৰকৃতিৰ বাহিৰত অসীম আত্মাৰ আশ্চৰ্য্য
৩- আত্মদ্বৈত - সকলোত আত্মা আৰু সকলো আত্মাত
৪- সৰ্বমত - জ্ঞানী আৰু আত্মাৰ অজ্ঞাত
৫- লয় - চেতনাৰ বিলুপ্তিৰ পৰ্যায়
৬- প্ৰকৃতি পৰশ - চেতনাৰ বিলুপ্তিৰ অপ্ৰাসংগিকতা
৭- শান্ত - আত্মাৰ শান্ত আৰু সীমাহীন মহাসাগৰ
৮- মোক্ষ - সকলো ধৰণৰ আত্মধাৰণ বন্ধনৰপৰা নিৰপেক্ষ আৰু চিৰন্তন স্বাধীনতা।
৯- নিৰ্বেদ - উদাসীনতা
১০- বৈৰাগ্য - অসন্তুষ্টি
১১- চিত্ত্ৰুপ - বিশুদ্ধ আৰু উজ্জ্বল বুদ্ধিমত্তা হিচাপে আত্মা
১২- স্বভাৱ - চিন্তাৰ আৰোহণ
১৩- যথাসুখম - অতিক্ৰমণীয় আনন্দ
১৪- ঈশ্বৰ - মনৰ স্বাভাৱিক বিসৰ্জন
১৫- তত্ত্ব - অজন্ম আত্মা বা ব্ৰহ্ম
১৬- স্বস্ত্য - জগতৰ বিলুপ্তিৰ জৰিয়তে আত্ম-নিৰ্ভৰশীলতা
১৭- কৈভাল্য - আত্মাৰ নিৰপেক্ষ এককতা
১৮- জীৱন্মুক্তি - ব্যক্তিজনে জীয়াই থকাৰ সময়ত মোক্ষ লাভ কৰা সত্তাৰ অৱস্থা
১৯- স্বমহিম - আত্মাৰ মহিমা
২০- অকিঞ্চনভৱ - আত্মাৰ অতিক্ৰম

প্ৰশংসা

এই গ্ৰন্থখনৰ বিষয়ে ৰামকৃষ্ণ পৰমহংসআৰু তেওঁৰ শিষ্য বিবেকানন্দৰ লগতে মহৰ্ষি ৰমনে জ্ঞান, প্ৰশংসা আৰু উদ্ধৃতি লাভ কৰিছিল। সৰ্বেপল্লী ৰাধাকৃষ্ণনএ ইয়াক অতি সন্মানেৰে উল্লেখ কৰিছে।. অশোৱে অষ্টৱক্ৰ গীতাক মহাগীতা বুলি অভিহিত কৰিছিল।

অষ্টবক্ৰ গীতাই মানুহক অনুপ্ৰাণিত কৰি আহিছে। অষ্টবক্ৰ গীতা সাক্ষী প্ৰথম (অধ্যায় ১)ৰ প্ৰথম সংগীত ৰূপটো সুৰকাৰ ৰাজনে স্বাধ্যা ৰাগত স্থাপন কৰিছিল।

টোকা

তথ্যসূত্ৰ

শ্ৰেণী:গ্ৰন্থ
শ্ৰেণী:ভাৰতীয় দৰ্শন
অৱনী লেখাৰা

অৱনী লেখাৰা (; জন্ম ৮ নৱেম্বৰ ২০০১) এগৰাকী ভাৰতীয় পেৰালিম্পিয়ান আৰু ক্ৰীড়া ৰাইফল শ্বুটাৰ। তেওঁ টকিঅ' ২০২০ পেৰালিম্পিকত মহিলাৰ ১০ মিটাৰ এয়াৰ ৰাইফল এছএইচ১ শাখাত স্বৰ্ণ পদক আৰু আৰ৮ শাখাত ৫০ মিটাৰ এয়াৰ থ্ৰী পজিচন এছএইচ১ শাখাত ব্ৰঞ্জৰ পদক অৰ্জন কৰে। লেখাৰা ২০১৮ এছিয়ান পেৰা গেমছত অংশগ্ৰহণ কৰিছিল। তেওঁ ২০২৪ চনত পেৰিছত অনুষ্ঠিত হোৱা গ্ৰীষ্মকালীন পেৰালিম্পিকত ১০ মিটাৰ এয়াৰ ৰাইফলত সোণৰ পদক লাভ কৰে। দুখন পেৰালিম্পিকত ক্ৰমে দুবাৰকৈ সোণৰ পদক লাভ কৰি তেওঁ ইতিহাস ৰচনা কৰে। তেওঁ এখন পেৰালিম্পিকত একাধিক পদক লাভ কৰা প্ৰথমগৰাকী ভাৰতীয় মহিলা

ব্যক্তিগত জীৱন

২০১২ চনত ১১ বছৰ বয়সত হোৱা এক পথ দুৰ্ঘটনাত তেওঁৰ কঁকালৰ তলৰ অংশ পক্ষাঘাতগ্ৰস্ত হৈ পৰিছিল। তেওঁৰ দেউতাকে তেওঁক ক্ৰীড়াত যোগদান কৰিবলৈ উৎসাহিত কৰিছিল। প্ৰথমে তেওঁ আৰ্চাৰীৰ প্ৰশিক্ষণ লৈছিল কিন্তু পাছলৈ শ্বুটিংলৈ সলনি কৰিছিল। তেওঁ প্ৰাক্তন অলিম্পিক চেম্পিয়ন অভিনৱ বিন্দ্ৰাৰ দ্বাৰা অনুপ্ৰাণিত হৈ ২০১৫ চনত শ্বুটিং আৰম্ভ কৰিছিল। তেওঁ বৰ্তমান ভাৰতৰ ৰাজস্থানত আইনৰ শিক্ষা গ্ৰহণ কৰি আছে।

কেৰিয়াৰ

২০২১ চনত জাপানৰ টকিঅ'ত অনুষ্ঠিত গ্ৰীষ্মকালীন অলিম্পিকত অৱনী লেখাৰাই মহিলাৰ আৰ২ ১০ মিটাৰ এয়াৰ ৰাইফল এছএইচ১ শাখাৰ চূড়ান্ত ইভেণ্টত ২৪৯.৬ পইণ্টৰ স্ক'ৰৰ সৈতে তেওঁ পেৰালিম্পিক অভিলেখ গঢ়ি বিশ্ব অভিলেখৰ সৈতে সমকক্ষ কৰি স্বৰ্ণ পদক জয় কৰে। তেওঁ টকিঅ'ত ভাৰতৰ হৈ প্ৰথমটো স্বৰ্ণ পদক জয় কৰে। তেওঁ হৈছে পেৰালিম্পিক স্বৰ্ণ পদক অৰ্জন কৰা ভাৰতৰ প্ৰথম গৰাকী মহিলা খেলুৱৈ। তেওঁ একেখন সমাৰোহতে মহিলাৰ আৰ৮ ৫০ মিটাৰ এয়াৰ ৩ পজিচন এছএইচ১ শাখাতো ব্ৰঞ্জৰ পদক অৰ্জন কৰে।
লাভ কৰে। ২০২২ চনত তেওঁ ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী লাভ কৰে।

জনপ্ৰিয় মাধ্যমত

কাল্কী কেকলাঁয়ে একবিংশ শতিকাৰ ভাৰতীয় যুৱ প্ৰাপ্তবয়স্কসকলৰ উদ্দেশ্যে নিৰ্মিত কাল্কী প্ৰেজেণ্টছত 'মাই ইণ্ডিয়ান লাইফ’ নামৰ শ্ব'ত অৱনীক দেখা গৈছিল। বিবিচি ৱৰ্ল্ড চাৰ্ভিচে এই অনুষ্ঠান সম্প্ৰচাৰ কৰিছিল।

তথ্য সংগ্ৰহ

শ্ৰেণী:ৰাজস্থানৰ ব্যক্তি
শ্ৰেণী:ভাৰতৰ পেৰা-শ্বুটাৰ
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
শ্ৰেণী:পদ্মশ্ৰী বঁটা বিজয়ী
প্ৰজাপতি ব্ৰহ্মাকুমাৰী ঈশ্বৰীয় বিশ্ববিদ্যালয়

প্ৰজাপতি ব্ৰহ্মাকুমাৰী ঈশ্বৰীয় বিশ্ববিদ্যালয় বা ব্ৰহ্মাকুমাৰীসকল হৈছে এক আধ্যাত্মিক আন্দোলনৰ সংগঠক। ১৯৩০ ৰ দশকত সিন্ধুৰ হায়দৰাবাদত এই আন্দোলনৰ জন্ম হয়। ব্ৰহ্মাকুমাৰী আন্দোলনটো লেখৰাজ কৃপালানীয়ে প্ৰতিষ্ঠা কৰিছিল। সংগঠনটো আন্দোলনত মহিলাসকলে পালন কৰা মুখ্য ভূমিকাৰ বাবে জনাজাত। এই সংগঠনটোৱে এক প্ৰকাৰৰ ধ্যান শিক্ষা প্ৰদান কৰে যি শৰীৰৰ বিপৰীতে আত্মা হিচাপে পৰিচয়ৰ ওপৰত গুৰুত্ব দিয়ে। তেওঁলোকে বিশ্বাস কৰে যে সকলো আত্মা অন্তৰ্নিহিতভাৱে ভাল আৰু ঈশ্বৰ হৈছে সকলো মঙ্গলৰ উৎস। সংগঠনটোৱে শৰীৰৰ সৈতে সম্পৰ্কিত পৰিচয় যেনে জাতি, ৰাষ্ট্ৰীয়তা, ধৰ্ম আৰু লিংগক অতিক্ৰম কৰিবলৈ শিকায়, আৰু ই "আত্মা-চেতনা" ওপৰত আধাৰিত কৰি এক গোলকীয় সংস্কৃতি স্থাপনৰ আকাংক্ষা কৰে।

২০০৮ চনত, আন্দোলনটোৱে ৮২৫,০০০ ৰো অধিক নিয়মীয়া শিক্ষাৰ্থী থকা বুলি দাবী কৰিছিল, ইয়াৰোপৰি ১০০খন দেশত তেওঁলোকৰ ৮৫০০ ৰো অধিক কেন্দ্ৰ আছিল।
ব্ৰহ্মাকুমাৰীসকলে প্ৰতিজন মানুহ দুটা অংশৰে গঠিত বুলি বিশ্বাস কৰে; এক বাহ্যিক বা দৃশ্যমান শৰীৰ (স্থিতি আৰু সম্পত্তিৰ দৰে সম্প্ৰসাৰণ সহ) আৰু আত্মাৰ এক সূক্ষ্ম শক্তি যাৰ চৰিত্ৰৰ গাঁথনি এজন ব্যক্তিৰ বাহ্যিক কাৰ্যকলাপৰ জৰিয়তে প্ৰকাশ পায়। কিন্তু সদায়ে এইটো অভ্যন্তৰীণ আত্মাৰ দ্বাৰা সৃষ্টি কৰা হয় - কামবোৰ প্ৰেমেৰে, শান্তিৰে, সুখ বা নম্ৰতাৰে কৰা হয় নে নাই সেয়া এজনৰ আত্মাৰ এটা দিশ।

ব্ৰহ্মাকুমাৰীসকলে ঈশ্বৰক বুজাবলৈ "সৰ্বোচ্চ আত্মা" শব্দটো ব্যৱহাৰ কৰে। তেওঁলোকে ঈশ্বৰক নিৰপেক্ষ আৰু চিৰন্তন বুলি ভাবে আৰু তেওঁক পাৰ্থিৱ শৰীৰ অবিহনে মানুহৰ আত্মাৰ দৰে জীৱিত পোহৰৰ বিন্দু হিচাপে গণ্য কৰে। কিয়নো তেওঁ জন্ম, মৃত্যু আৰু পুনৰ্জন্মৰ চক্ৰত প্ৰৱেশ নকৰে বুলি বিশ্বাস কৰা হয়। ঈশ্বৰক সকলো গুণ, শক্তি আৰু মূল্যবোধৰ নিখুঁত আৰু নিৰন্তৰ মূৰ্তি হিচাপে দেখা যায় আৰু ধৰ্ম, লিংগ বা সংস্কৃতি নিৰ্বিশেষে তেওঁ হৈছে সকলো আত্মাৰ নিঃচৰ্ত প্ৰেমময় পিতৃ।

ব্ৰহ্মাকুমাৰীসকলে বিশ্বাস কৰে যে ঈশ্বৰৰ উদ্দেশ্য হৈছে মানৱতাৰ আধ্যাত্মিক পুনৰ জাগৰণ আৰু সকলো দুখ, দুষ্টতা আৰু নেতিবাচকতা আঁতৰ কৰা। তেওঁলোকে ঈশ্বৰক পদাৰ্থৰ সৃষ্টিকৰ্ত্তা বুলি গণ্য নকৰে, কিয়নো তেওঁলোকে পদাৰ্থক চিৰন্তন বুলি বিবেচনা কৰে।

শিক্ষা

ব্ৰহ্মাকুমাৰীসকলে এক প্ৰকাৰৰ ধ্যানৰ শিক্ষা দিয়ে, যাৰ জৰিয়তে শিক্ষাৰ্থীসকলক তেওঁলোকৰ মন বিশুদ্ধ কৰিবলৈ উৎসাহিত কৰা হয়। এই ধ্যান হয়তো শান্তভাৱে বহি আত্মাৰ চিৰন্তন প্ৰকৃতি, নিজৰ প্ৰকৃতিৰ মূল বিশুদ্ধতা আৰু ঈশ্বৰৰ প্ৰকৃতি সম্পৰ্কে কৰা এক প্ৰকাৰৰ প্ৰতিজ্ঞা। দৈনন্দিন জীৱনত ব্যস্ত থকাৰ সময়ত ধ্যানশীল প্ৰতিজ্ঞাবোৰ বৰ্তাই ৰাখিবলৈ শিকাটোও ব্ৰহ্মাকুমাৰী ধ্যানৰ লক্ষ্য। এই কাৰণতে ব্ৰহ্মাকুমাৰী ধ্যান সাধাৰণতে মুকলি চকুৰে শিকোৱা আৰু অনুশীলন কৰা হয়।

তথ্যসূত্ৰ

শ্ৰেণী:অনুষ্ঠান প্ৰতিষ্ঠান
প্ৰেমলীলা বিথালদাস থাকাৰচি

লেডী থাকাৰচি নামেৰে পৰিচিত প্ৰেমলীলা বিথালদাছ (১৮৯৪–১৯৭৭) এগৰাকী ভাৰতীয় শিক্ষাবিদ আৰু গান্ধীবাদী আছিল নাৰী।

শিক্ষাবিদ আৰু দানবীৰ ছাৰ বিথালডাস থাকাৰচিৰ পত্নী আছিল
প্ৰেমলীলা বিথালদাস থাকাৰচি। ১৯২৫ চনত যেতিয়া তেওঁৰ স্বামীৰ মৃত্যু হয়, তেতিয়া তেওঁৰ বয়স আছিল ৩১ বছৰ।

অতি কম বয়সতে স্বামীহাৰা হোৱা স্বত্বেও প্ৰেমলীলাই তেওঁৰ বিভিন্ন সমাজহিতৈষী কামসমূহ অব্যাহত ৰাখিছিল, শিক্ষা আৰু সমাজসেৱা এই দুয়োখন ক্ষেত্ৰতে তেওঁ নাৰী শিক্ষাৰ প্ৰসাৰ আৰু প্ৰচাৰৰ হকে নিজকে উৎসৰ্গা কৰিছিল।

কস্তুৰবা গান্ধী নেচনেল মেম’ৰিয়েল ট্ৰাষ্টৰ অধ্যক্ষ হৈয়েই থাকে (১৯৫৬-১৯৭২), আৰু মুম্বাইৰ এছ এন ডি টি মহিলা বিশ্ববিদ্যালয়ৰ প্ৰথম উপাচাৰ্যও হয়।

শিক্ষাৰ ক্ষেত্ৰত আগবঢ়োৱা অৱদানৰ বাবে তেওঁক ১৯৭৫ চনত ভাৰত চৰকাৰৰ দ্বাৰা ভাৰতৰ দ্বিতীয় সৰ্বোচ্চ অসামৰিক সন্মান পদ্ম বিভূষণ বঁটাৰে সন্মানিত কৰা হৈছিল।

তথ্যসূত্ৰ

শ্ৰেণী:ভাৰতীয় নাৰী
শ্ৰেণী:ভাৰতীয় সমাজহিতৈষী নাৰী
শ্ৰেণী:নাৰী শিক্ষা
শ্ৰেণী:গান্ধীবাদী
শ্ৰেণী:নাৰী শিক্ষাবিদ
শ্ৰেণী:পদ্মবিভূষণ বঁটা বিজয়ী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
নাজিয়া ইকবাল

নাজিয়া ইকবাল (উৰ্দু: نازيه اقبال, ইংৰাজী: Nazia Iqbal; জন্ম: প্ৰায় ১৯৮৪) পাকিস্তানৰ এগৰাকী পশতু ভাষাৰ গায়িকা। এসময়ত তেওঁ পেছোৱাৰ জালমি ক্ৰিকেট দলৰ ব্ৰেণ্ড এম্বেছাদৰ আছিল। তেওঁ সংযুক্ত আৰৱ আমিৰাত, যুক্তৰাজ্য আৰু বিশ্বৰ অন্যান্য বহু ঠাইত অনুষ্ঠান পৰিৱেশন কৰে। পশতু ভাষাৰ উপৰিও তেওঁ উৰ্দু, পাৰ্চী আৰু আৰবী ভাষাতো গীত গায়।

বৰ্তমান তেওঁ সন্তানৰ সৈতে যুক্তৰাজ্যৰ লণ্ডনত বাস কৰে। ২০০৫ চনত তেওঁ দিলাৱাইজ আমানৰ সৈতে বিবাহ পাশত আবদ্ধ হয় যদিও ২০১৯ চনত তেওঁলোকৰ বিবাহ বিচ্ছেদ হয়।

তথ্য সংগ্ৰহ

শ্ৰেণী:পাকিস্তানৰ কণ্ঠশিল্পী
পুলিৎজাৰ বঁটা

পুলিৎজাৰ বঁটা বাতৰিকাকত, আলোচনী, অনলাইন সাংবাদিকতা, সাহিত্য তথা সংগীতৰ ক্ষেত্ৰখনত দেখুওৱা পাৰদৰ্শিতাৰ বাবে আমেৰিকা যুক্তৰাষ্ট্ৰই প্ৰদান কৰা এটি বহুল চৰ্চিত বঁটা। বাতৰি কাকতৰ প্ৰকাশক যোচেফ পুলিৎজাৰৰ স্মৃতিত তথা নিউয়ৰ্ক চহৰৰ কলম্বিয়া বিশ্ববিদ্যালয়ৰ পৰিচালনাৰে ১৯১৭ চনৰ পৰা এই বঁটা প্ৰদানৰ ব্যৱস্থা কৰা হয়। প্ৰতি বছৰে মুঠ ২১টা ভিন্ন শিতানত এই বঁটা প্ৰদান কৰা হয়। এই ২১টা শিতানত প্ৰত্যেককেই একোখন মানপত্ৰৰ লগত ১৫,০০০ আমেৰিকান ডলাৰ প্ৰদান কৰা হয়। ২০১৭ চনৰ পৰা এই ধনৰাশি ১০,০০০ৰ পৰা ১৫,০০০ লৈ বৃদ্ধি কৰা হৈছে। সাংবাদিকতাৰ সাৰ্বজনীক সেৱা শ্ৰেণীত শ্ৰেষ্ঠত্ব লাভ কৰা জনক সোণৰ পদকৰে সন্মানিত কৰা হয়।

তথ্য সংগ্ৰহ

শ্ৰেণী:আন্তঃৰাষ্ট্ৰীয় বঁটাসমূহ
মল্লিকা দুৱা

মল্লিকা দুৱা (জন্ম ১৮ জুলাই ১৯৮৯) এগৰাকী ভাৰতীয় কৌতুকাভিনেত্ৰী, অভিনেত্ৰী আৰু লেখিকা। শিট পিপল ছে: সৰোজিনী নগৰ এডিশ্বন নামৰ ভাইৰেল ভিডিঅ’টোৰ জৰিয়তে তেওঁ বিশেষভাৱে জনপ্ৰিয়তা লাভ কৰে। ভিডিঅ’টো তেওঁ নিজে লিখি, ৰূপায়ণ কৰি আৰু অভিনয় কৰিছিল। তেওঁ পদ্মশ্ৰী সন্মানপ্ৰাপ্ত সাংবাদিক বিনোদ দুৱাৰ কন্যা।

প্ৰাৰম্ভিক জীৱন

দুৱাই দিল্লীৰ মডাৰ্ন স্কুল, বাৰাখম্বা ৰোডত শিক্ষালাভ কৰে। তেওঁ আংশিক ছাৰাইকি আৰু আংশিক তামিল পৰিয়ালৰ সন্তান। সামাজিক মাধ্যমত তেওঁৰ চুটি ভিডিঅ’বোৰৰ প্ৰেৰণা মূলতঃ দিল্লীৰ দৈনন্দিন জীৱনৰ পৰা আহে। তেওঁ আমেৰিকাৰ ফ্ৰেংকলিন এণ্ড মাৰ্শাল কলেজত থিয়েটাৰ বিষয়ত অধ্যয়ন কৰে। বিজ্ঞাপন ক্ষেত্ৰত তেওঁৰ কৰ্মজীৱন মেককেইন এৰিকছনত প্ৰশিক্ষণাৰ্থী হিচাপে আৰম্ভ হয় আৰু পিছলৈ কণ্ট্ৰেক্ট এডভাৰ্টাইজিঙতো কাম কৰে।

সাংবাদিক পিতৃ বিনোদ দুৱাৰ বাবে সৰুৰে পৰাই তেওঁ সংবাদ-মাধ্যমৰ পৰিৱেশৰ সৈতে পৰিচিত হয়। পিতৃৰ অনুৰোধত তেওঁ চাৰিবছৰ বয়সৰ পৰাই শাস্ত্ৰীয় সংগীত শিক্ষা আৰম্ভ কৰে, যদিও সংগীতক তেওঁ কেতিয়াও পেছা হিচাপে বাছনি কৰা নাছিল।

কেৰিয়াৰ

২০১৬ চনৰ আগষ্ট মাহত দুৱা পূৰ্ণসময়ৰ বিনোদনশিল্পী হিচাপে কাম কৰিবলৈ মুম্বাইলৈ যায়। ২০১৭ চনত তেওঁ নিজা ইউটিউব চেনেল আৰম্ভ কৰে আৰু অল ইণ্ডিয়া বেকচডৰ সৈতে নিয়মিতভাৱে সহযোগিতা কৰে।

তেওঁ দ্য ট্ৰিপ ৱেব শৃংখলাত অভিনয় কৰে আৰু ২০১৭ চনত হিন্দী মিডিয়াম চলচ্চিত্ৰত ইৰফান খানৰ সৈতে পৰ্দা ভাগ কৰে। ২০১৮ চনত তেওঁ নমস্তে ইংলেণ্ড আৰু জিৰো চলচ্চিত্ৰত অভিনয় কৰে। ২০২০ চনত ইন্দু কি জৱানী চলচ্চিত্ৰতো তেওঁ অভিনয় কৰে।

সক্ৰিয়তা

দুৱাৰ ভিডিঅ’বোৰ ব্যঙ্গাত্মক স্বভাৱৰ, য’ত সমাজৰ বাস্তৱ সমস্যাবোৰক হাস্যৰসৰ সৈতে উপস্থাপন কৰা হয়। তেওঁ নাৰীবাদৰ পক্ষে সজোৰে মত প্ৰকাশ কৰে আৰু সামাজিক মাধ্যমত মহিলা সশক্তিকৰণ, যৌন হাৰাশাস্তি, বডি-শ্যামিং আদি বিষয়ত সজাগতা সৃষ্টি কৰে।

চলচ্চিত্ৰ

বছৰ চলচ্চিত্ৰ চৰিত্ৰ
২০১৭ হিন্দী মিডিয়াম ডলি
২০১৮ নমস্তে ইংলেণ্ড হৰপ্ৰীত
২০১৮ জিৰো এনএছএআৰ স্বেচ্ছাসেৱী আবেদনকাৰী
২০২০ ইন্দু কি জৱানী সোনাল

ৱেব শৃংখলা

অনুষ্ঠান বছৰ মঞ্চ
দ্য ট্ৰিপ ২০১৬ ডিজনী
দ্য গ্ৰেট ইণ্ডিয়ান লাফ্টাৰ চেলেঞ্জ ২০১৭ ষ্টাৰ প্লাছ
মিডনাইট মিছএডভেঞ্চাৰ্ছ উইথ মল্লিকা দুৱা ২০১৮ টিএলচি
দ্য অফিচ ২০১৯ হটষ্টাৰ
এলঅ’এল: হাসে তো ফসে ২০২১ এমাজন প্ৰাইম ভিডিঅ’

তথ্যসূত্ৰ

শ্ৰেণী:ভাৰতীয় অভিনেত্ৰী
অশোকাষ্টমী

অশোকাষ্টমী বা অশোকা অষ্টমী চ’ত মাহৰ শুক্লা অষ্টমী তিথিত পালন কৰা এক ধৰ্মীয় উৎসৱ। এই দিনটো মহাবাহু ব্ৰহ্মপুত্ৰৰ জন্মতিথি আৰু গংগাকে আদি কৰি পুণ্যতীৰ্থবোৰ সেইদিনা ব্ৰহ্মপুত্ৰত মিলিত হয় বুলি প্ৰচলিত বিশ্বাস আছে। সেইদিনা ব্ৰহ্মপুত্ৰত স্নান (শুদ্ধিস্নান) আৰু তৰ্পণ কৰিলে অক্ষয় পুণ্য লাভ হোৱাৰ লগতে শোক নিবাৰণ হয় বুলি বিশ্বাস কৰা হয়। সেয়ে এই তিথিৰ নাম অশোকাষ্টমী। এই তিথিৰ দিনটোত ব্ৰহ্মপুত্ৰৰ পাৰৰ শিলঘাট, শুৱালকুছি, ডিব্ৰুগড় আদি ঠাইত শুদ্ধিস্নান কৰিবলৈ অগণন ভক্তৰ সমাবেশ ঘটে। গুৱাহাটী অঞ্চলৰ ব্ৰহ্মপুত্ৰৰ পাৰৰ ঘাটতো এই তিথিত উৎসৱমুখৰ পৰিবেশৰ সৃষ্টি হয়।

অশোকাষ্টমী সম্পৰ্কে প্ৰচলিত কিংবদন্তী

পৌৰাণিক আখ্যান অনুসৰি ব্ৰহ্মপুত্ৰই এবাৰ অশোক মুনিৰ আশ্ৰম বুৰাই পেলাইছিল। ব্ৰহ্মপুত্ৰৰ এনে কাৰ্যত মুনি খঙত অগ্নিশৰ্মা হয় আৰু ব্ৰহ্মপুত্ৰক অপৱিত্ৰ হ’বলৈ অভিশাপ দিয়ে। কিন্তু ব্ৰহ্মপুত্ৰৰ কাতৰ মিনতিত মুনি সন্তুষ্টহৈ ক’লে যে ‘বছৰৰ এটা দিনত তই পৱিত্ৰ হৈ তীৰ্থৰ মৰ্যাদা লাভ কৰিবি”। অশোক মুনিৰ নামেৰে সেই দিনটোৱেই অশোকাষ্টমী বুলি জনা যায়। আন এক আখ্যান মতে পৰশুৰামে ব্ৰহ্মপুত্ৰক ব্ৰহ্মকুণ্ড বা মানস সৰোবৰৰ পৰা বোৱাই আনি কামাখ্যা ধাম পোৱাইছিলহি। পৰশুৰামে ব্ৰহ্মপুত্ৰক খন্তেক ৰ’বলৈ কৈ কামাখ্যা মন্দিৰ দৰ্শন কৰিবলৈ যায়। কিন্তু মন্দিৰ দৰ্শন কৰি আহি দেখে যে ব্ৰহ্মপুত্ৰ বৈ গৈছে। এই কথাতে খঙত অগ্নিশৰ্মা হৈ পৰশুৰামে “তোৰ পাৰত কোনো তীৰ্থ নঘটক” বুলি অভিশাপ দিয়ে। পিছত ব্ৰহ্মপুত্ৰৰ অলেখ কাকূতি মিনতিত পৰশুৰামে দয়াপৰবশ হৈ ক’লে “বছৰৰ এটা দিন, চ’ত মাহৰ বাসন্তী অৰ্থাৎ অশোকাৰ (দুৰ্গা) অষ্টমী পূজাত (অশোকা+অষ্টমী=অশোকাষ্টমী) তই বিশেষভাৱে তীৰ্থৰ মাহাত্ম্য লাভ কৰিবি। দেৱী অশোকাৰ নামেৰে এই তিথিৰ নাম অশোকাষ্টমী। অন্য এক জনশ্ৰুতি মতে এই দিনটোতে ৰামায়ণত দেৱী সীতাৰ জন্ম হৈছিল আৰু সেয়ে এই তিথিক সীতাষ্টমী নামেৰেও জনা যায়। প্ৰবাদ মতে এইদিন গংগা নদীৰ পানী উজাই আহি ব্ৰহ্মপুত্ৰৰ পানী পৱিত্ৰ কৰে বুলি কোৱা হয়। এইদিনা ব্ৰহ্মপুত্ৰত স্নান কৰিলে গংগাস্নানৰ পুণ্য লাভ হয় বুলি বিশ্বাস আছে। কিছুমান ঠাইত মানুহে নদীত অস্থিভস্মও বিসৰ্জন দিয়ে।

তথ্য সংগ্ৰহ:

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
সাৱিত্ৰীবাই ফুলে

সাৱিত্ৰীবাই জ্যোতিৰাও ফুলে (; ৩ জানুৱাৰী ১৮৩১ - ১০ মাৰ্চ ১৮৯৭) এগৰাকী ভাৰতীয় সমাজ সংস্কাৰক আৰু কবি। তেওঁ আৰু তেওঁৰ স্বামী জ্যোতিৰাও ফুলে একেলগে ব্ৰিটিছ শাসনৰ কালছোৱাত মহিলাৰ অধিকাৰৰ বাবে কাম কৰিছিল। ১৮৪৮ চনত ফুলে আৰু তেওঁৰ স্বামীয়ে পুণেৰ ভিড়া ৱাডাত ভাৰতৰ প্ৰথম মহিলা বিদ্যালয় স্থাপন কৰে। মানুহৰ জাতি আৰু লিংগৰ ভিত্তিত কৰা অন্যায় আৰু আৰু বৰ্ণ বৈষম্য আঁতৰ কৰিবলৈ তেওঁ কঠিন পৰিশ্ৰম কৰিছিল। সেইবাবে তেওঁক মহাৰাষ্ট্ৰৰ এগৰাকী গুৰুত্বপূৰ্ণ সমাজ সংস্কাৰক বুলি গণ্য কৰা হয়।

২০১৭ চনৰ ৩ জানুৱাৰী তাৰিখে চাৰ্ছ ইঞ্জিন গুগলে তেওঁৰ ১৮৬তম জন্মদিন গুগল ডুদুলেৰে তেওঁক সন্মানিত কৰে।

প্ৰাৰম্ভিক জীৱন

১৮৩১ চনত মহাৰাষ্ট্ৰৰ নাইগাঁৱত সাৱিত্ৰীবাইৰ জন্ম হয়। সাধাৰণ কৃষক পৰিয়ালত তেওঁৰ জন্ম হৈছিল। মাত্ৰ ন বছৰ বয়সতে ১৮৪০ চনত তেওঁ বাৰ বছৰীয়া জ্যোতিৰাও ফুলেৰ লগত বিবাহ পাশত আৱদ্ধ হয়। তেওঁলোকৰ কোনো সন্তান নাছিল। কিন্তু পিছলৈ তেওঁলোকে যশৱন্তৰাও নামৰ বিধৱা ব্ৰাহ্মণ এগৰাকীৰ পুত্ৰ তুলি লয়।

কবিতা

সাৱিত্ৰীবাই এগৰাকী আগশাৰীৰ মাৰাঠী কবি আছিল। তেওঁ ভেদ-ভাৱৰ ওপৰত কেইবাটাও কবিতা লিখি মানুহক শিক্ষা গ্ৰহণ কৰিবলৈ প্ৰেৰণা যোগাইছিল। মৰণোত্তৰ ভাবে তেওঁৰ দুখনি কবিতা পুথি "কাব্য ফুলে (১৯৩৪)" আৰু "বাভানকাশী সুৱধ ৰত্নাকৰ (১৯৮১)" প্ৰকাশিত হয়।

মৃত্যু

১৮৯৭ চনৰ ১০ মাৰ্চ তাৰিখে প্লেগ ৰোগত সাৱিত্ৰীবাইৰ মৃত্যু হয়। প্লেগ মহামাৰীত তেওঁ ৰোগী সমূহক সেৱা শুশ্ৰূষা কৰিছিল। প্লেগ এক প্ৰকাৰৰ সংক্ৰামক ৰোগ। সেয়ে ৰোগীৰ সংস্পৰ্শত থকাৰ বাবে তেওঁৰো প্লেগ বেমাৰ হৈ পৰে আৰু মৃত্যু হয়।

বঁটা আৰু সন্মান

মহাৰাষ্ট্ৰ চৰকাৰে তেওঁৰ নামত এক বঁটা প্ৰদান কৰে। সমাজৰ সংস্কাৰ সাধন কৰা ক্ষেত্ৰত অহোপুৰুষাৰ্থ কৰা নাৰীক এই বঁটা প্ৰদান কৰা হয়।
২০১৫ চনত পুণে বিশ্ববিদ্যালয় তেওঁৰ সন্মানাৰ্থে সাৱিত্ৰীবাই ফুলে পুণে বিশ্ববিদ্যালয় হিচাপে নামকৰণ কৰা হয়।
১৯৯৮ চনৰ ১০ মাৰ্চত তেওঁৰ জন্ম দিৱসৰ লগত সংগতি ৰাখি ভাৰতীয় ডাক বিভাগে তেওঁৰ নামত এক ডাক টিকট প্ৰচলন কৰে।
২০১৭ চনৰ ৩ জানুৱাৰী তাৰিখে চাৰ্ছ ইঞ্জিন গুগলে তেওঁৰ ১৮৬তম জন্মদিন গুগল ডুদুলেৰে তেওঁক সন্মানিত কৰে।

গ্ৰন্থৰাজি

A Forgotten Liberator – The Life And Struggle of Savitribai Phule, Mountain Peak Publishers, New Delhi ISBN 978-81-906277-0-2

তথ্য উৎস

বহিঃসংযোগ

সাৱিত্ৰীবাই ফুলে, ভাৰতৰ প্ৰথম শিক্ষয়িত্ৰী

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় সাহিত্যিক
শ্ৰেণী:মাৰাঠী ব্যক্তি
শ্ৰেণী:সমাজ সংস্কাৰক
শ্ৰেণী:শিক্ষাবিদ
শ্ৰেণী:ভাৰতীয় মহিলা কবি